Správa o stave realizácie Stratégie rozvoja múzeí a galérií v Slovenskej republike do roku 2011

Stratégia rozvoja múzeí a galérií v Slovenskej republike do roku 2011 (ďalej len „stratégia rozvoja múzeí a galérií“) bola schválená uznesením vlády Slovenskej republiky 1078/2006 zo dňa 20. decembra 2006. Gestorom za jej plnenie bolo predovšetkým Ministerstvo kultúry Slovenskej republiky (ďalej len „ministerstvo kultúry“) a ostatné rezorty zriaďujúce múzeá a galérie.
	Po schválení stratégie rozvoja múzeí a galérií ministerstvo kultúry spracovalo v roku 2007  Plán implementácie opatrení na jej realizáciu, kde boli rozpracované  strategické úlohy s cieľom vytvoriť mechanizmy na zabezpečenie jej plnenia. V rámci rozpočtovej kapitoly ministerstva kultúry bol od roku 2008 vytvorený  prioritný výdavkový prvok 08T0108, čím sa vytvoril finančný mechanizmus na napĺňanie stratégie. Následne ministerstvo kultúry v rámci grantového systému upravilo ciele a priority v programe č. 2 Kultúrne aktivity v oblasti pamäťových inštitúcií, v podprogramoch 2. 2. Múzea a galérie a 2.3 Ochranu súčastí kultúrneho dedičstva, ktoré sú plne v súlade so stratégiou rozvoja múzeí a galérií. Zároveň ministerstvo kultúry  oslovilo ústredné orgány štátnej správy, zriaďovateľov mimorezortných múzeí, predsedov samosprávnych krajov,  Združenie miesta obcí Slovenska, Úniu miest Slovenska, Zväz múzeí na Slovensku a Radu galérií Slovenska, aby im zoznámilo so strategickými cieľmi a úlohami vyplývajúcimi zo stratégie a požiadalo ich, resp. odporučilo im zabezpečenie ich plnenia v rámci svojej  pôsobnosti. 
	V rámci plánu implementácie na rok 2007 bol spracovaný aj Projekt postupného zavedenia systémov elektrickej požiarnej signalizácie a poplachového systému na hlásenie narušenia vyhovujúcim medzinárodným štandardom do priestorov a objektov  múzeí a galérií v zriaďovateľskej pôsobnosti Ministerstva kultúry Slovenskej republiky do roku 2011 s ich postupnou implementáciou od roku 2009 schválený poradou vedenia ministerstva kultúry  v novembri 2007. Ministerstvo kultúry vypracovalo aj projekt postupnej modernizácie a dopĺňania už existujúcich stálych expozícií ako aj vytvárania nových stálych expozícií múzeí a galérie v zriaďovateľskej pôsobnosti MK SR. Návrh postupu vytvárania, modernizácie a dopĺňania stálych expozícií múzeí a galérie v zriaďovateľskej pôsobnosti Ministerstva kultúry Slovenskej republiky bol schválený poradou vedenia ministerstva kultúry vo februári 2008.
	V prioritnom výdavkovom prvku Stratégia rozvoja múzeí a galérií v SR do roku 2011 bolo pre rok 2008 alokovaných 65 986 000,- Sk t. j. 2 190 333, 9 € a pre rok  2009 je alokovaných 4 089 744 €.
	Ministerstvo  kultúry  každoročne vyhodnocovalo plán  implementácie a pripravovalo Návrh Plánu implementácie opatrení  na  realizáciu   Stratégie rozvoja múzeí   a galérií v Slovenskej  republike  do roku  2011 na  nasledujúci  rok. 

Stratégia rozvoja múzeí a galérií stanovila tieto základné strategické ciele: 
1.	Zlepšenie stavu odbornej správy a ochrany hnuteľného kultúrneho dedičstva.
2.	Implementácia nových informačných technológií do základných činnosti múzeí a galérií.
3.	Rozvoj ľudských zdrojov.
4.	Revitalizácia prezentačných činností s dôrazom na výchovno–vzdelávaciu činnosť.

Plnenie strategických cieľov k 30. júnu 2009

K cieľu 1 Zlepšenie stavu odbornej správy a ochrany hnuteľného kultúrneho dedičstva.

N1.1.1 V rámci grantového systému ministerstvo kultúry podporí projekty múzeí a galérií, ktoré sú zriaďované verejnou samosprávou, na zlepšenie zabezpečenia zbierok a objektov, v ktorých sú uchovávané, napr. zavedenie systémov elektronickej protipožiarnej ochrany (ďalej len „EPS“) a elektronického zabezpečenia (ďalej len „EZS“). 
Hodnotenie:
Úloha sa plní priebežne
Zdôvodnenie hodnotenia
V  rámci grantového systému ministerstva kultúry v podprograme 2. 3 boli  podporené  projekty múzeí a galérií, ktoré sú zriaďované verejnou samosprávou, na zlepšenie zabezpečenia zbierok a objektov v nich uchovávaných, napr. zavedenie systémov na skvalitnenie poplachovej signalizácie narušenia (PSN) a elektronického protipožiarneho systému (EPS). Údaje o poskytnutých dotáciách sú uvedené v Prílohe č. 2.

N1.1.2  Rezorty, ktoré zriaďujú múzeum alebo galériu, v roku 2008 vypracujú projekty postupného zavedenia systémov EPS a EZS vyhovujúcich medzinárodným štandardom do roku 2011 s ich postupnou implementáciou od roku 2009. 
Ministerstvo dopravy, pôšt a telekomunikácií SR
Hodnotenie: 
Úloha splnená.   
Zdôvodnenie hodnotenia: 
Ministerstvo spravuje len Poštové múzeum, ktoré je novozriadené a novovybudované  a už pri svojom vzniku malo vytvorené optimálne podmienky na ochranu budov a zbierok v zmysle medzinárodných štandardov. V sledovanom období skvalitňovalo najmä protipožiarnu ochranu objektov a depozitárov.  
Ministerstvo pôdohospodárstva SR
Hodnotenie: 
Ministerstvo napĺňa cieľ postupne v pomerne pomalom tempe, pri niektorých múzeách nie je možné plnenie cieľa vyhodnotiť. 
Zdôvodnenie hodnotenia: 
Ministerstvo pôdohospodárstva SR spravuje štyri múzeá, ktoré sú zapásané v Registri múzeí a galérií SR. Podklady k vyhodnoteniu plnenia stratégie rozvoja múzeí a galérií dodalo len k dvom múzeám.  Múzeum vo Sv. Antone zavádza EPS a PSN postupne s cieľom skvalitniť oba systémy. Sídelná budova Lesníckeho a drevárskeho  múzea Zvolen je v rekonštrukcii. Po ukončení rekonštrukcie bude plne pokrytá PSN a EPS 
Ministerstvo školstva SR 
Hodnotenie
Cieľ stratégie sa nenapĺňa, za hodnotené obdobie nedošlo k žiadnym zmenám. 
Zdôvodnenie hodnotenia. 
Ministerstvo školstva má vo svojej zriaďovateľskej pôsobnosti dve múzeá. Vyhodnotenie napĺňania cieľov stratégie boli dodané len za Múzeum školstva a pedagogiky na Slovensku. Múzeum je špecializovaným múzeom s celoslovenskou pôsobnosťou. Plnenie úloh a napĺňanie poslania múzea boli negatívne ovplyvňované skutočnosťou, že múzeum sídli v prenajatých priestoroch. V záujme nielen napĺňania cieľov stratégie rozvoja múzeí a galérií, ale aj zabezpečenia existencie múzea, je nevyhnutné riešiť umiestnenie múzea v trvalých priestoroch. 
Ministerstvo obrany SR 
Hodnotenie
Ciele stratégie sú napĺňané postupne. Úloha sa priebežne plní podľa výšky finančných prostriedkov.
Zdôvodnenie hodnotenia
Ministerstvo obrany v  roku 2007 vypracovalo zámer postupného dobudovania PSN a skvalitňovania EPS  pre múzeum  (letisko a bývalé kasárne SNP v Piešťanoch), ktorý je postupne  realizovaný a napĺňaný. Do konca roka 2008 bol vybudovaný kamerový  systém  a EZS v rozsahu cca 60 %. Na jeho komplexné dobudovanie nie je zabezpečené finančné krytie. 
Ministerstvo životného prostredia SR 
Hodnotenie
Ciele stratégie sú napĺňané postupne. Úloha sa priebežne plní podľa výšky finančných prostriedkov
Zdôvodnenie hodnotenia: 
Ministerstvo spravuje dve múzeá – Slovenské banské múzeum v Banskej Štiavnici a Slovenské múzeum ochrany prírody a jaskyniarstva. K zlepšeniu došlo skvalitňovaním PSN a EPS. 

N1.1.3 Ministerstvo kultúry vypracuje projekt zavedenia systémov EPS a EZS vyhovujúcich medzinárodným štandardom, ktorého implementácia v rokoch 2007 – 2011 v múzeách a galériách zriaďovaných ministerstvom kultúry bude viesť k čo najväčšiemu pokrytiu depozitárnych a výstavných priestorov. 
Ministerstvo kultúry SR 
Hodnotenie 
Cieľ sa napĺňa priebežne. 
 Zdôvodnenie hodnotenia:
Ministerstvo kultúry aj vďaka schváleniu prioritného výdavkového prvku v rozpočtovej kapitole vytvorilo finančný mechanizmus na napĺňanie cieľov stratégie pre inštitúcie vo svojej  vecnej pôsobnosti. K zlepšeniu ochrany objektov  došlo najmä  skvalitnením PSN a EPS v 8 objektoch Slovenského národného múzea (ďalej len „SNM“),   v troch objektoch Slovenskej národnej galérie (ďalej len SNG“), v dvoch objektoch Slovenského technického múzea (ďalej len „STM“) a Slovenskej národnej knižnice (ďalej len „SNK“).  

N1.2.1 Od roku 2007 v rámci grantového systému ministerstva kultúry utvoriť zdroje určené na podporu motivácie zlepšovania stavu depozitárov v múzeách a galériách zriaďovaných verejnou samosprávou.
Hodnotenie:
Ministerstvo kultúry plní úlohu priebežne. 
Zdôvodnenie hodnotenia.   
V rámci programu 2 Kultúrne aktivity v oblasti pamäťových inštitúcií v podprogramoch 2. 2 múzeá a galérie a 2.3 ochrana súčastí kultúrneho dedičstva poskytovalo ministerstvo kultúry múzeám a galériám finančné prostriedky  v závislosti od kvality predložených projektov. Prostriedky sa použili najmä na skvalitnenie depozitárneho mobiliáru, vrátane prostriedkov na špeciálne obaly pre zbierkové predmety. Požiadavky na vybavenie depozitárov nie sú zo strany múzeí preferované. Údaje o poskytnutých dotáciách sú uvedené v Prílohe č. 3.

Vyššie územné celky
Banskobystrický samosprávny kraj 
Hodnotenie
Kraj má spracovaný vlastný strategický materiál pre rozvoj kultúry v regióne, vrátane rozvoja múzeí a galérií. Postupne napĺňa jednotlivé ciele stratégie. V hodnotenom období to boli len štyri inštitúcie kraja.
Zdôvodnenie hodnotenia:  
V kraji majú všetky múzeá a galérie aspoň čiastočne vo svojich objektoch PSN a EPS. K skvalitňovaniu ochrany objektov došlo v týchto inštitúciách: Stredoslovenské múzeum Banská Bystrica, Gemersko-malohontské múzeum Rimavská, Stredoslovenská galéria Banská Bystrica, Novohradské  múzeum a galéria Lučenec.  
Bratislavská samosprávny kraj
Hodnotenie
Úloha sa plní priebežne. 
Zdôvodnenie hodnotenia: 
Kraj spravuje len jedno múzeum, ktorého sídelná budova je v súčasnosti po komplexnej rekonštrukcii. Ostatné objekty je potrebné rekonštruovať.
Košický samosprávny kraj
Hodnotenie
Úloha sa plní priebežne. Z grantového systému MK SR boli poskytnuté dotácie jednému múzeu. 
Zdôvodnenie hodnotenia:  
Vo väčšine   objektov  je EPS a čiastočne PSN. Ku skvalitneniu ochrany objektov došlo vo Východoslovenskom múzeu (depozitár v Šaci), Východoslovenskej galérii a  Múzeu Spiša  Spišská Nová Ves (grant MK SR), Vlastivednom múzeu v Trebišove.                   
Nitriansky samosprávny kraj                                                                                                  
Hodnotenie                                                                                                                                Úloha sa plní priebežne. 
Zdôvodnenie hodnotenia:  
K skvalitneniu ochrany budov a zbierok prostredníctvom PSN a EPS došlo v týchto inštitúciách: Tekovské múzeum v Leviciach,  Múzeum J. Thaina  Nové Zámky, Galéria umenia  Nové Zámky, Ponitrianske múzeum v Nitre,  Tríbečské múzeum v Topoľčanoch. Z grantového systému MK SR boli poskytnuté dotácie jednému múzeu. 
Trenčiansky  samosprávny kraj 
Hodnotenie:
Úloha sa plní priebežne. 
Zdôvodnenie hodnotenia:  
K výraznému zlepšeniu ochrany budov došlo v Hornonitrianskom múzeu v Prievidzi a vo Vlastivednom múzeu v Považskej Bystrici. Skvalitnenie ochrany prostredníctvom PSN:  Trenčianske múzeum – Trenčiansky hrad, Vlastivedné múzeum Považská Bystrica. 
Trnavský samosprávny kraj 
Hodnotenie: 
Úloha sa plní priebežne podľa množstva disponibilných finančných prostriedkov, ale nerovnomerne. 
Zdôvodnenie hodnotenia:                                                                              
K skvalitneniu ochrany budov a zbierok  prostredníctvom PSN a EPS došlo v týchto inštitúciách: Galéria J. Koniarka v Trnave, Vlastivedné múzeum Galanta, Záhorská galéria Senica, Balneologické múzeum v Piešťanoch. K zlepšeniu stavu  ochrany zbierok došlo aj rekonštrukciou budov v Západoslovenskom múzeu v Trnave, Žitnoostrovnom múzeu v Dunajskej Strede (rekonštrukcia okien Žltého kaštieľa). 
Žilinský samosprávny kraj 
Hodnotenie
Úloha sa plní priebežne, no nerovnomerne. K zlepšeniu ochrany došlo len v niektorých inštitúciách. Kraj nemá spracovanú implementáciu stratégie na podmienky kraja. Kraj je najúspešnejším žiadateľom v grantovom systéme MK SR.
Zdôvodnenie hodnotenia
Skvalitnenie ochrany budov prostredníctvom PSN a EPS: v Kysuckom múzeu, Liptovskej galérii P. M. Bohúňa v Liptovskom Mikuláši,  Liptovskom múzeu v Ružomberku – v Múzeu liptovskej dediny v Pribyline, Oravskom múzeu P. O. Hviezdoslava Dolnom Kubíne, Turčianskej galérii v Martine, Považskej galérii umenia v Žiline, Považskom múzeu v Žiline. V sídelnej budove Oravskej galérie v Dolnom Kubíne k úpravám nedošlo vzhľadom k tomu, že budova bola v predchádzajúcom období komplexne rekonštruovaná  a vybavená PSN a EPS. 

N1.2.2 Rezorty, ktoré zriaďujú múzeum alebo galériu, v roku 2007 vypracujú projekty zvýšenia celkovej výmery depozitárov na uloženie zbierkových predmetov podľa materiálových skupín a zavedenia regulovateľných klimatických zariadení, ktorých implementáciou sa do roku 2011 docieli minimálne 50 % zlepšenie stavu oproti súčasnosti. 
Ministerstvo školstva SR 
Hodnotenie
MŠ SR nemá spracovaný projekt na zvýšenie kapacít depozitárov ním spravovaných múzeí. Úloha sa neplní. 
Zdôvodnenie hodnotenia: 
Múzeum školstva a pedagogiky spravuje depozitáre o výmere 370 m2, ktoré sú už nedostatočné. Problémom nie je možné riešiť systémovo, keďže múzeum sídli v prenajatých priestoroch. 
Ministerstvo dopravy, pôšt a telekomunikácií SR
Hodnotenie
Úloha sa plní.
Zdôvodnenie hodnotenia
Projekt zvýšenia celkovej výmery nebolo potrebné vypracovať, pretože múzeum bolo zriadené v roku 2000 s dostatočnou výmerou depozitárov a technickým zabezpečením spĺňajúcim medzinárodné štandardy. 
Ministerstvo pôdohospodárstva SR
Hodnotenie
Ministerstvo spravuje štyri múzeá, cieľ stratégie je napĺňaný len v dvoch inštitúciách. Úloha bola splnená čiastočne.
Zdôvodnenie hodnotenia: 
Cieľ stratégie múzeí a galérií sa napĺňali v Múzeu vo Sv. Antone. Je pripravená rekonštrukcia sýpky na nové depozitáre pre uloženie poľovníckej zbierky. Vzhľadom k tomu, že umelecko-historické zbierky sú z veľkej časti vystavené v stálej expozícii múzea,  múzeum neplánuje rozširovať depozitáre. Lesnícke a drevárske múzeum Zvolen realizuje vytvorenie nových depozitárov v novo rekonštruovanom sídle múzea. 
Ministerstvo obrany SR 
Hodnotenie: 
Úloha sa plní priebežne. 
Zdôvodnenie hodnotenia
V roku 2007 nezávisle od úloh stratégie bola spracovaná komplexná štúdia využitia vonkajšieho areálu Vojenského historického múzea Piešťany – letiska v rámci obranného plánovania, ktorá obsahuje aj zámer zvýšenia celkovej výmery plochy depozitárov a vybavenia vybraných depozitárov regulovateľnými klimatickými zariadeniami. Múzeum získalo nové depozitáre v troch objektoch v Piešťanoch ich čiastočnou alebo komplexnou rekonštrukciou (plocha cca 1960 m²). Na realizáciu predmetného cieľa stratégie neboli do rozpočtu VHÚ vyčlenené účelové prostriedky.  
Ministerstvo hospodárstva SR 
Hodnotenie
Úloha sa plní. 
Zdôvodnenie hodnotenia
Ministerstvo hospodárstva spravuje Múzeum obchodu, ktoré je po celkovej rekonštrukcii vrátane dobrého stavu depozitárov. 

N1.2.3 V rámci plánovanej generálnej obnovy paláca Bratislavského hradu jeho správcom (Kancelária NR SR) bude ministerstvo kultúry a SNM trvať na takom projekte, v  ktorého rámci sa doterajšie depozitáre prebudujú tak, aby spĺňali štandardné európske kritériá na odborné uloženie zbierkových predmetov SNM – Historického múzea.
Hodnotenie
Úloha sa postupne napĺňa v súlade so stratégiou. 
Zdôvodnenie hodnotenia:
Vedenie SNM v rokoch 2008-9 aktívne vstupovalo do rokovania s firmou realizujúcou  obnovu paláca Bratislavského hradu s cieľom spresniť požiadavky na technické vybavenie priestorov, kde budú uložené zbierkové predmety. Požiadavky a pripomienky SNM boli architektmi ako aj investorom akceptované. 

N 1.2.4  Projekt vybudovania veľkoplošného depozitára v priestoroch Múzea letectva v Košiciach            
Hodnotenie
Úloha je v štádiu riešenia. 
Zdôvodnenie hodnotenia
STM má spracovaný ideový zámer prispôsobený novým ekonomickým podmienkam. V súčasnosti pripravuje podklady pre dodávateľov projektovej dokumentácie a na začatie výstavby. Pre STM boli v roku 2009 vyčlenené prostriedky vo výške 26 555 EUR (projektová dokumentácia) a ďalších 36 145,-  EUR (náklady na stavebné práce).   

N1.2.5 Vypracovať projekt vybudovania centrálneho depozitára SNM v priestoroch sýpky kláštora v Hronskom Beňadiku pre zbierkové predmety takých materiálových skupín, ktoré nevyžadujú náročné klimatické podmienky. Žiadosť o finančné zabezpečenie projektu bude predložená v rámci výzvy na predkladanie projektov financovaných prostredníctvom štrukturálnych fondov.
Plnenie: 
Úloha sa nerealizuje.
Zdôvodnenie hodnotenia
SNM  po prehratom reštitučnom súdnom spore s Rímskokatolíckou cirkvou, Biskupstvo Nitra odovzdalo objekt v Hronskom Beňadiku cirkvi. V snahe riešiť umiestnenie zbierkových predmetov SNM od roku 2008 začalo s realizáciou iných akcií s cieľom zabezpečiť dostatok depozitárov pre zbierky:
-	v Pezinku vybudovali dočasné depozitáre pre zbierky z Bratislavského hradu, 
-	spracovali projektovú dokumentáciu na vybudovanie depozitárov v areáli  Hradu Červený Kameň pre materiálové skupiny drevo a kov (nábytok). Realizácia projektu bola pozastavená z dôvodu nedostatku finančných prostriedkov - krízy.
-	začali práce na projekte obnovy NKP Zámok Bojnice – päťhrannej veže s cieľom vybudovať depozitár sochárstva a expozíciu gotiky s regulovateľnou klímou. Predpokladá sa podanie žiadosti o finančný príspevok v rámci ROP.
-	do roku 2011 – obnova Múzea A. Kmeťa v Martine, Spišského múzea v Levoči – Mäsiarska ulica 7 a Múzea Bábkarských kultúr a hračiek hrad Modrý Kameň, 
-	dopĺňali jednotlivé depozitáre mobilnými klimatizačnými jednotkami,
-	presun zbierkových  predmetov z depozitára v Holíči do  priestorov v Mierove.

N1.2.6 Múzeum SNP v Banskej Bystrici v roku 2007 pripraví projekt architektonicko-technického doriešenia areálu múzea s dôrazom na skanzen zbierkových predmetov ťažkej bojovej techniky pri Múzeu SNP. Žiadosť o finančné zabezpečenie projektu bude predložená v rámci výzvy na predkladanie projektov financovaných prostredníctvom štrukturálnych fondov v roku 2007.
Hodnotenie
Úloha sa plní podľa cieľov stratégie.
Zdôvodnenie hodnotenia: 
Múzeum SNP zrealizovalo verejnú súťaž na architektonické riešenie skanzenu ťažkej bojovej techniky. 

N1.3.1 Postupne od roku 2007 v rámci  grantového systému ministerstva kultúry vytvoriť zdroje určené na podporu projektov v oblasti reštaurovania a konzervovania v múzeách a galériách zriaďovaných verejnou samosprávou. 
Hodnotenie
Úloha sa plní. 
Zdôvodnenie hodnotenia: 
Ministerstvo kultúry v rámci grantového systému Programu č. 2 Kultúrne aktivity v oblasti pamäťových inštitúcií v podprograme 2. 2. Múzeá a galérie každoročne podporuje projekty na reštaurovanie a konzervovanie zbierkových predmetov, ktoré predkladajú múzeá a galérie v zriaďovateľskej pôsobnosti vyšších územných celkov a obcí. Prehľad poskytnutých dotácií je uvedený v Prílohe č. 3

N1.3.2 V priebehu rokov 2007 – 2011 podporovať obnovu materiálneho a technického vybavenia reštaurátorských dielní a ateliérov existujúcich v rámci múzeí a galérií zriaďovaných štátnou správou.
Ministerstvo dopravy, pôšt a telekomunikácií SR
Hodnotenie:
Úlohy sa plnia priebežne. 
Zdôvodnenie hodnotenia: 
Poštové múzeum nemá reštaurátorskú dielňu ani ateliér. V roku 2008 získalo finančné prostriedky na nákup technického zariadenia pre konzervátorskú dielňu. Finančné prostriedky boli v roku 2008 použité na nákup časti technického zariadenia pre konzervátorskú dielňu. Od začiatku roka 2009 sa v zriaďovaní konzervátorskej dielne nepokračuje.
Ministerstvo pôdohospodárstva SR
Hodnotenie
Úloha sa plní čiastočne. 
Zdôvodnenie hodnotenia
Múzeum vo Sv. Antone má konzervátorské a zoopreparátorské pracovisko, ktorým  je každoročne zlepšované materiálno-technického vybavenie. Reštaurátorské práce sú riešené dodávateľsky. Lesnícke a drevárske múzeum má  konzervátora – reštaurátora, ktoré však nie je obsadené. Vzhľadom na celoslovenskú špecializáciu, rôznorodosť, rozsah, ale najmä stav zbierkového fondu je nevyhnutné obsadiť toto miesto a zabezpečiť tak systematickú a pravidelnú starostlivosť o zbierkový fond.
Ministerstvo obrany SR 
Hodnotenie: 
Úloha sa v súčasnosti neplní. 
Zdôvodnenie hodnotenia. 
Je plánované vybudovanie reštaurátorských dielní (r. 2008 vypracovaný príslušný projekt, r. 2009 - realizácia projektu). V dôsledku nezabezpečenia finančného krytia sa k plneniu predmetnej akcie doposiaľ nepristúpilo. 
Ministerstvo školstva SR 
Hodnotenie: 
Úloha sa neplní. 
Zdôvodnenie hodnotenia
Múzeum nemá vybavenú reštaurátorsko-konzervátorskú dielňu a tieto práce vykonáva v provizórnych priestoroch a podmienkach. 
Ministerstvo hospodárstva SR 
Hodnotenie
Úloha sa plní. 
Zdôvodnenie hodnotenia
Ministerstvo hospodárstva spravuje Múzeum obchodu, ktoré je po celkovej rekonštrukcii. Má vlastnú konzervátorské pracovisko, reštaurovanie zbierok rieši dodávateľsky. 

N1.3.3 V priebehu rokov 2007 – 2011 dobudovať kapacity špecializovaných reštaurátorských dielní v STM a v Múzeu SNP zodpovedajúce rozsahu spravovaných zbierkových predmetov. Žiadosť o finančné zabezpečenie projektu Vybudovanie konzervátorských a reštaurátorských pracovísk Múzea SNP – Banská Bystrica bude predložená v rámci výzvy na predkladanie projektov financovaných prostredníctvom štrukturálnych fondov v roku 2007. V roku 2008 vypracovať projekt dobudovania kapacít konzervátorského a reštaurátorského pracoviska v STM. Finančné zabezpečenie prípravy a realizácie projektu riešiť prostredníctvom štrukturálnych fondov, finančných nástrojov Európskeho hospodárskeho priestoru a Nórskeho kráľovstva.   
Hodnotenie: 
Úloha sa plní priebežne. 
Zdôvodnenie hodnotenia
STM – vyriešenie stáleho umiestnenia nového konzervátorského pracoviska je spojené s vybudovaním veľkokapacitného depozitára na letisku v Košiciach.  
Múzeum SNP –Úloha je v štádiu riešenia. Projekt vybudovania konzervátorských a reštaurátorských pracovísk súvisí s vybudovaním Vzdelávacieho centra Múzea SNP, ktoré má byť vybudované v budove delimitovanej z Ministerstva vnútra SR. Pracoviská pre ťažkú bojovú techniku budú súčasťou nového projektu skanzenu ťažkej bojovej techniky. 

N1.3.4 Projekt Rekonštrukcia reštaurátorských, konzervátorských a preparátorských ateliérov SNM bol predložený v rámci výzvy na predkladanie projektov financovaných prostredníctvom štrukturálnych fondov s predpokladaným obdobím realizácie v rokoch 2007 - 2008.
Hodnotenie
Úloha sa neplní
Zdôvodnenie hodnotenia
SNM projekt predložilo, no projekt bol vyradený. SNM hľadalo náhradné riešenie. V rokoch 2007-2009 riešilo problémy spojené so sťahovaním z Bratislavského hradu, kde bolo najväčšie pracovisko na konzervovanie a reštaurovanie zbierok. Pripravilo projekty reštaurátorských a konzervátorských dielní v Podunajských Biskupiciach a na Hrade Červený Kameň, kde má byť vybudované pracovisko na odborné ošetrenie historického nábytku. Realizácia projektu však bola odložená na neurčito. Ostatné pracoviská SNM sú postupne dopĺňané najmä materiálno-technickým vybavením. 

N1.4.1 Zabezpečiť komplexnú rekonštrukciu a modernizáciu areálu SNG s cieľom zlepšiť podmienky zabezpečenia odbornej správy a ochrany zbierkových predmetov vybudovaním nového depozitu spĺňajúceho európske štandardy. Odstrániť doterajšie ohrozenia záplavovými vodami blízkej rieky Dunaj. Štátna expertíza v zmysle protokolu č. 10/2006 na stavebný zámer verejnej práce Rekonštrukcia a modernizácia areálu SNG z júla 2006 stanovila celkové náklady na stavbu v objeme 871 498 tis. Sk, čím pôvodný návrh celkových nákladov vo výške 839 759 tis. Sk navýšila o 31 739 tis. Sk. Finančné zabezpečenie rekonštrukcie by si v priebehu rokov 2007 – 2009 vyžiadalo náklady vo výške 271 600 tis. Sk, ktoré sú už zaradené do návrhu štátneho rozpočtu na uvedené obdobie.
Hodnotenie
V roku 2007 sa začalo s plnením úlohy. V roku 2009 bolo plnenie pozastavené. 
Zdôvodnenie hodnotenia
Pre zabezpečenie investičnej akcie Rekonštrukcia, modernizácia a dostavba areálu SNG v Bratislave SNG zrealizovala tieto čiastkové ciele. V roku 2007 bolo vydané stavebné povolenie na I. etapu – Premostenie, (platnosť do  7.3.2009 -  s realizáciou povolenej stavby nebolo ešte začaté, SNG požiadala dňa 18.12.2008 o predĺženie platnosti uvedeného stavebného povolenia o ďalšie dva roky. Rozhodnutím č. SU-2008/41550/11335/K-46/2009-Šk zo dňa 17.3.2009 bola  žiadosť o predĺženie platnosti stavebného povolenia na I. etapu - Premostenie zamietnutá s odôvodnením nedostatočného časového priestoru na vydanie požadovaného rozhodnutia o predĺžení platnosti stavebného povolenia. Z dôvodu, že zo strany SNG nedošlo k porušeniu žiadnych právnych predpisov v rámci konania o predĺžení platnosti predmetného stavebného povolenia, sa SNG voči rozhodnutiu o zamietnutí žiadosti odvolala. V súčasnosti sa celý spisový materiál nachádza na odvolacom orgáne - Krajskom stavebnom úrade v Bratislave). Zároveň prebieha stavebné konanie na tzv. 2. stavbu ( III. a IV. etapa ) - Administratívna budova a Nový depozitár, ktoré je v súčasnej dobe prerušené z dôvodu požiadavky na doplnenie podania. V januári 2009 bola projektantom Architekti BKPŠ, s.r.o. v zmysle uzatvorenej ZoD a Dodatku č. 1 ukončená a SNG odovzdaná Pasportizácia bytových domov Rázusovo nábr. č. 4 a č. 6, ktoré sú priamo dotknuté realizáciou tzv. 2. stavby. V súčasnosti je projekt komplexnej rekonštrukcie SNG pozastavený. Ako jedno z proti krízových opatrení na MK SR bolo prijaté opatrenie zastavenia kapitálových výdavkov pre túto akciu.  

Zhodnotenie plnenia cieľa 1
Základné úlohy stanovené v cieli 1 boli naplnené čiastočne. K výraznému zlepšeniu došlo najmä pri ochrane objektov múzeí a galérií v zriaďovateľskej pôsobnosti ministerstva kultúry. Grantová podpora ministerstva kultúry prispela k zlepšeniu materiálno-technického vybavenia depozitárov a počtu odborne ošetrených zbierkových predmetov. Napriek tomu pretrvávajú nedostatky v oblasti odborného ošetrenia zbierok, ktoré sa vykonáva v malom rozsahu. Negatívom je aj pretrvávajúca neexistencia ústredného konzervátorského, reštaurátorského a preparátorského pracoviska v SNM, ktoré sa nepodarilo riešiť komplexne a systémovo.  

K cieľu 2 Implementácia nových informačných technológií do základných činnosti múzeí a galérií.

N2.1.1 Motivovať zriaďovateľov múzeí a galérií verejnej samosprávy k podpore projektov v oblasti zavádzania nových IKT do odborných činností múzeí a galérií možnosťou uchádzať sa o podielovú podporu z grantového systému MK SR.
Hodnotenie
Úloha sa plní priebežne. 
Zdôvodnenie hodnotenia
Projekty vybavenia múzeí a galérií výpočtovou technickou v rámci grantového systému MK SR sa vyskytujú ojedinele, keďže väčšina múzeí a galérií SR už disponuje dostatočným technickým vybavením na plnenie uvedenej úlohy.  Špecifickým nástrojom na plnenie tejto úlohy bolo kodifikovanie povinnosti múzeí a galérií vykonávať odbornú evidenciu zbierok elektronicky,  zabezpečiť digitalizáciu zbierok a poskytovať údaje o spracovaných zbierkových predmetoch do centrálnych databáz, čo je ustanovené v Zákone NR SR č. 206/2009 o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov. .    

N2.1.2 Do roku 2011 postupne zvyšovať zdroje múzeí a galérií v zriaďovateľskej pôsobnosti MK SR o finančné prostriedky smerujúce k výraznému posilneniu personálnych a technických kapacít IT oddelení. 
Hodnotenie: 
Úloha sa plní priebežne.
Zdôvodnenie hodnotenia
SNG úlohy plní. Z vlastných finančných  zdrojov zabezpečila zvýšenie personálnych kapacít o funkčné systemizované miesto IT technika. V rámci plánovaných finančných prostriedkov sa realizovalo doplnenie hardvérového a softvérového vybavenia pre potreby riešenia projektu Centrálnej evidencie diel výtvarného umenia (ďalej len „CEDVU“). 
SNM v  záujme zlepšenia organizácie práce a na zabezpečenie úloh vyplývajúcich z vytvorenia Centrálnej evidencie múzejných zbierok  (ďalej len „CEMUZ“) vytvorilo v roku 2007 oddelenie Centrálnej evidencie SNM, ktoré vykonáva činnosti spojené s tvorbou a udržiavaním databázy CEMUZ v múzejnej sieti SR. 
SNK zabezpečoval informatizáciu a internetizáciu aj pre múzeá v organizačnej štruktúre SNK. Údržba a prevádzka výpočtovej techniky, lokálnych sietí a pripojenia SNK na internet bola zabezpečovaná vlastnými pracovníkmi.

N2.1.3 Na úrovni SNM a SNG prioritne vypracovať projekty digitalizácie hnuteľného kultúrneho dedičstva v múzejných a galerijných zbierkach, ktorých súčasťou bude aj optimalizácia ľudských zdrojov.
Hodnotenie 
Úlohy sa plnia.
Zdôvodnenie hodnotenia
SNG schválila v roku 2008 plán digitalizácie zbierok SNG, ktorý sa od októbra 2008 zabezpečuje internými aj  externými kapacitami. SNG na základe spolupráce s ministerstvom kultúry dodávateľsky zabezpečuje vypracovanie projektu digitalizácie hnuteľného dedičstva v galerijných zbierkach. V decembri 2008 bol SNG spracovaný dotazník pre potreby prieskumu východiskovej situácie – podklad pre Štúdiu uskutočniteľnosti projektov prioritnej osi 2 pre OPIS (pamäťové a fondové inštitúcie – digitalizácia). V roku 2009 pokračovala realizácia Projekt  ISG–CEDVU – ďalší vývoj a implementácia nového softvéru v SNG a v galériách SR spojená aj so zberom dát z regionálnych galérií a školením ich zamestnancov a vypracovaním a distribúciou Príručky používateľa CEDVU.  Úlohy plánované realizovať dodávateľsky  v rámci Plánu implementácie opatrení realizovala SNG až od júla 2009, kedy rozpočtovým opatrením boli pridelené finančné prostriedky na ďalší rozvoj projektu CEDVU – ISG v objeme 200 000 €.
SNM už v roku 2007 vytvorilo technologické podmienky a metodické predpoklady pre spracovanie obsahu digitálneho záznamu a jeho sprístupnenie prostredníctvom internetu. Technológie boli nasadzované priebežne a zohľadňovali potreby kompatibility (od roku 2006 interoperability) nielen v rámci národných systémov, ale zohľadňovali aj európske projekty integrácie informácií o kultúrnych objektoch. V roku 2008 vstúpilo prostredníctvom CEMUZ do medzinárodného projektu EUROPEANA, kde plní funkciu národného  koordinátora. V rámci aktivít Europeany spravovalo SNM analytické podklady pre harvesting. Projekt digitalizácie hnuteľného kultúrneho dedičstva bol na úrovni SNM vypracovaný a predložený tvorcovi štúdie uskutočniteľnosti pre OPIS II. V rámci realizácie projektu CEMUZ vybudovalo SNM pracovisko, ktoré sa profesionálne zaoberá metodikou a technológiami digitalizácie múzejných zbierok. V súčasnosti SNM realizuje úvodný projekt digitalizácie zbierkových predmetov Múzea židovskej kultúry) a poskytuje  ostatným múzeám v SR odbornú metodickú pomoc. 
N 2.2.1 Do roku 2010 implementovať do celej siete múzeí v SR zriaďovaných verejnou správou všetky súčasti projektu budovania databázového systému CEMUZ v zmysle zákonom stanovených úloh pre SNM.
Hodnotenie: 
Úloha sa plní priebežne.
Zdôvodnenie hodnotenia
Slovenské národné múzeum vytvorením špeciálneho softwaru ESEZ  a jeho modifikácií pripravilo podmienky na celoplošné nasadenie technológií CEMUZ v múzeách SR. K 1.novembru 2008 bola podpísaná zmluva o prevádzke ESEZ on-line, ktorá zabezpečuje všetkým múzeám bezplatné využívanie jednotného katalogizačného modulu.
Problémom pri uplatňovaní CEMUZ-u je skutočnosť, že časť múzeí používa systém Bach PRO MUZEUM. SNM na rokovaniach so zástupcami múzeí, používajúcimi na elektronizáciu údajov systém Bach PRO MUZEUM prisľúbilo výrobu konverzného softwaru do CEMUZ. K  26.10.2009 bolo v systéme CEMUZ  701 399 záznamov o zbierkových predmetoch. SNM má uzatvorenú  Zmluva o spolupráci pri poskytovaní údajov do CEMUZ s 33 múzeami SR. 

N2.2.2 Do konca roku 2007 modernizovať softvér pre projekt CEDVU. Do roku 2010 zabezpečiť dopracovanie ďalších modulov softvérového balíka na informatizáciu odborných činností galérií a implementovanie systému do celej siete galérií zriaďovaných verejnou správou (pozri prílohu č.6 IKT Plán  2006 – 2011 – Informatizácia zbierkotvorných galérií SR – CEDVU).
Hodnotenie
Úloha sa plní pribežne. 
Zdôvodnenie hodnotenia
SNG pokračovala v plnení predmetu Zmluvy o aplikačnej, prevádzkovej a vývojovej podpore, ktorú v októbri roku 2007 uzavrela na 1 rok s fi EEA, s.r.o., ktorá vyvinula softvérové riešenie pre CEDVU. Dodatkom č. 1 bola jej platnosť predĺžená do 31.7.2009.
SNG pokračovala  v masívnej a komplexnej digitalizácii zbierkových fondov SNG – zbierky gotiky, baroka a 19. storočia v Bratislave, Strážkach a Zvolene. Zároveň v rámci tvorby metodiky pre digitalizáciu zabezpečovala metodickú pomoc zbierkotvorným galériám pri digitalizácii výtvarných diel pre účely prezentácie a dlhodobej archivácie. V Archíve výtvarného umenia SNG pristúpila k digitalizácii vybraných archívnych jednotiek  - Albumy výstav. 

Zhodnotenie plnenia cieľa 2
Základné úlohy stanovené v cieli 2 boli naplnené, v niektorých oblastiach najmä v oblasti digitalizácie kultúrneho dedičstva sa v hodnotenom období vytvorili predpoklady na výrazný postup v tejto oblasti v budúcnosti. Pozitívom je aj zapojenie národných fondových inštitúcií do tvorby Europeany. Problémom pri napĺňaní cieľa je skutočnosť, že v múzeách SR sa nepoužíva jednotný software na elektronické spracovanie údajov z odbornej evidencie zbierkových predmetov.  

K cieľu 3  Rozvoj ľudských zdrojov

N3.1.1 Vypracovať projekt na zabezpečenie celkovej organizácie systému odborných školení pre múzejných a galerijných pracovníkov poskytovaných Slovenským národným múzeom. Projekt predložiť v rámci výzvy na predkladanie projektov financovaných prostredníctvom štrukturálnych fondov v roku 2007 – európskeho sociálneho fondu. 
Ministerstvo kultúry SR
Hodnotenie
Úloha sa plní čiastočne. 
Zdôvodnenie hodnotenia:
Slovenské národné múzeum v roku 2007 ukončilo Komplexný program vzdelávania pracovníkov múzeí SR odborným seminárom Ochrana súčasti kultúrneho dedičstva pripravený v spolupráci s Metodickým centrom konzervace Technického múzea v Brne a SNK v Martine (projekt bol financovaný z grantu Európskeho sociálneho fondu). SNM nespracovalo komplexný projekt na zabezpečenie celkovej organizácie systému odborných školení pre múzejných a galerijných pracovníkov na ďalšie obdobie, ktorý by riešil otázky ďalšieho odborného vzdelávania pracovníkov múzeí a galérií.  
Ďalšie vzdelávacie aktivity pre zamestnancov múzeí  SR: 
-	odborné sympózium Akvizičná činnosť múzeí v súčasnosti - problémy, možnosti, perspektívy (SNM v spolupráci so Zväzom múzeí na Slovensku),
-	vzdelávací projekt Moderné múzeum: Vzdelávacie programy pre 3. tisícročie bol úvodným projektom určeným pre pracovníkov SNM. Bol zameraný na  rozvoj kvalifikácie a flexibility prostredníctvom kurzov a tréningov v oblasti riadenia ľudských zdrojov, kultúrneho manažmentu, práce s publikom a anglického jazyka,
-	SNM priebežne podľa potrieb múzeí realizuje školenia zamerané na využívanie softvérov ESEZ a CEMUZ.  

N3.1.2 Prostredníctvom grantového systému ministerstva kultúry podporovať čiastkové aj záverečné praktické (publikačné, výstavné a iné) výstupy vedecko–výskumných úloh pracovníkov múzeí a galérií, sprevádzajúce zvyšovanie ich odbornej kvalifikácie ďalším štúdiom. 
Hodnotenie
Úloha sa plní priebežne. 
Zdôvodnenie hodnotenia:
V rámci grantového systému ministerstva kultúry Programu č. 2 Kultúrne aktivity v oblasti pamäťových inštitúcií bolo podporených viacero výstupov vedecko-výskumných úloh múzeí a galérií (publikačných aj výstavných). V rámci podprogramu 2.2 Múzeá a galérie bolo v období od roku 2007 do konca I. polroka 2009 podporených celkovo 97 projektov v objeme cca 338 905,00 €. Išlo o projekty zamerané na realizáciu výstavných projektov, vydanie, resp. tlač odborných a vedeckých publikácií, katalógov zbierok, vedeckých zborníkov múzeí a pod. Prehľad počtu podporených projektov a výšky poskytnutých dotácií za obdobie r. 2007 –2009 v Prílohe č. 4

Cieľ 3.2
Podporovať mobilitu expertov pamäťových a fondových inštitúcií – medzinárodná, medzirezortná, medziinštitucionálna, medzisektorová, medziregionálna a medziobecná výmena a spolupráca; výmena skúseností a poznatkov; podpora účasti inštitúcií v medzinárodných združeniach, asociáciách a sieťach a preberanie spoluzodpovednosti za medzinárodný vývoj a rozvoj spolupráce

N3.2.1 Na úrovni rezortov, ktoré zriaďujú múzeá a galérie, intenzívnejšie podporovať účasť odborných zamestnancov na seminároch, stážach, kongresoch a pod. v ich oblasti. 
Hodnotenie
Úloha sa plní priebežne. 
Zdôvodnenie hodnotenia:
Odborní zamestnanci múzeí a galérií SR využívajú najmä školiace aktivity pripravované SNM  alebo Zväzom múzeí na Slovensku, ktoré sú zamerané na riešenie aktuálnych otázok múzeí a galérií:
-	odborné sympózium Akvizičná činnosť múzeí v súčasnosti - problémy, možnosti, perspektívy (v spolupráci so Zväzom múzeí na Slovensku) – celkový počet účastníkov cca 130,
-	medzinárodná konferencia Kultúrne dedičstvo – komercia alebo ochrana -  celkový počet účastníkov cca 130 (Zväz múzeí na Slovensku a Múzeum SNP v B. Bystrici),
-	Medzinárodné sympózium Digitalizácia múzejných zbierok – vízie a východiská – celkový počet účastníkov cca  120,
-	dlhodobý projekt Architektúra a interiérový design v strednej Európe na začiatku 20. storočia – Josef Hoffmann a Dušan Jurkovič (grant Culture 2007) (SNG), 
-	odborné sympózium Bližšie k múzeu – vzdelávanie ako nástroj sprístupňovania múzea návštevníkom – organizované SNG a Nadáciou Centrum súčasného umenia,
-	medzinárodná konferencia Únie stredoeurópskych technických múzeí (realizátor STM),
-	medzinárodná konferencia o živote a diele Aurela Stodolu – otca teórie parných turbín (STM); 
-	Múzeum SNP realizovalo významnú výskumnú činnosť v archívoch Ruskej federácie (Moskva),
-	odborné školenia organizované SNM venované problematike poskytovania údajov z odbornej evidencie zbierkových predmetov do CEMUZ,
-	odborné školenia pre zamestnancov galérií k problematike tvorby CEDVU,
-	sympózium pre dejiny baníctva, hutníctva a geológie – organizátor Slovenské banské múzeum Banská Štiavnica,
-	medzinárodné konferencie prírodovedcov – organizátor Slovenské múzeum ochrany prírody a jaskyniarstva v Liptovskom Mikuláši v spolupráci so SNM – Prírodovedným múzeom,
-	zamestnanci múzeí a galérií sa zúčastňujú aj školiacich aktivít pripravovaných rezortmi (Ministerstvo vnútra SR) alebo inými vedeckými a odbornými inštitúciami doma a v zahraničí (napr. konferencia POSTpoint v Žiline,  Medzinárodná asociácia dopravných múzeí (IATM) v Drážďanoch a i. 

N3.2.2 V rámci grantového systému ministerstva kultúry podporovať žiadosti o členské príspevky v relevantných medzinárodných združeniach, ako aj žiadosti o podporu účasti na medzinárodných aktivitách odborných zamestnancov múzeí a galérií zriaďovaných verejnou samosprávou. 
Hodnotenie 
Úlohu sa neplní. 
Zdôvodnenie hodnotenia: 
V hodnotenom období neboli v rámci grantového systému MK SR v programe 2 Kultúrne aktivity v oblasti pamäťových inštitúcií podané žiadosti o členské príspevky v relevantných medzinárodných združeniach a ani žiadosti o podporu účasti na medzinárodných odborných aktivitách.

N3.2.3 Zintenzívniť podporu zapájania odbornej komunity do aktivít medzinárodných profesijných štruktúr v spolupráci so Zväzom múzeí na Slovensku, Radou galérií Slovenska a Slovenským komitétom ICOM. Sústredenou diplomaciou dosiahnuť, aby sa v roku 2007 v rámci konania generálnej konferencie Medzinárodnej rady múzeí ICOM vo Viedni, časť sprievodného programu pre delegátov z celého sveta konala v SR.
Hodnotenie
Úlohu sa priebežne plní. Časť úlohy nebola splnená. 
Zdôvodnenie hodnotenia
Múzeá a galéria v zriaďovateľskej pôsobnosti ministerstva kultúry sú kolektívnymi členmi ICOM (medzinárodná organizácia múzeí a múzejných pracovníkov), britskej organizácie Museums Association, Európskej asociácie židovských múzeí, Medzinárodnej asociácie hudobných knižníc, archívov a dokumentačných centier IAML a pod. Z múzeí v zriaďovateľskej pôsobnosti ostatných ústredných štátnej správy sú členmi medzinárodných organizácií len Múzeum vo Sv. Antone -  Ing. Marian Číž, riaditeľ Múzeum vo Sv. Antone zastupuje SR  v Kultúrno-vzdelávacej komisii Medzinárodnej rady múzeí ICOM/CECA,  Poštové múzeum je členom Medzinárodnej únie technických múzeí (MUT) a Medzinárodnej asociácie dopravných múzeí (IATM). Časť sprievodného programu pre delegátov generálnej konferencie Medzinárodnej rady múzeí ICOM vo Viedni sa v SR nekonala 

Vyššie územné celky
Hodnotenie
Úloha sa plní priebežne. 
 Zdôvodnenie hodnotenia:
V hodnotenom období absolvovali vybraní odborní zamestnanci múzeí predovšetkým školenia a iné vzdelávacie aktivity organizované SNM  a SNG. Zamestnanci  galérií absolvovali aj semináre (projekt „Bližšie k múzeu“) organizované inými inštitúciami, organizáciami (napr. Nadácia Centrum súčasného umenia), ktoré boli  venované problematike rozvoja marketingu v kultúrnych inštitúciách, PR, manažérskych zručností a pod). Zo zahraničných  odborných podujatí šlo o školenia, galerijné workshopy a výmenu skúseností v oblasti galerijnej pedagogiky (Tate Gallery, Brusel, Nový Sad). 
V roku 2008 zorganizoval Banskobystrický samosprávny kraj školenie pre riaditeľov kultúrnych inštitúcií týkajúce sa manažmentu a manažérskych zručností. Bratislavský samosprávny kraj realizoval v spolupráci s Národným osvetovým centrom dva projekty financované z Európskeho sociálneho fondu zamerané na zlepšenie manažérskych zručností v oblasti informačných technológií a na aplikáciu manažmentu a marketingu v kultúre. Žilinský samosprávny kraj pripravil školenia (PR, marketing, strategické plánovanie) v rámci projektu Kultúrna politika od Amsterdamu po Žilinu, ktorý organizovala Nadácia – Centrum súčasného umenia.  

Zhodnotenie plnenia cieľa 3
Plnenie úloh v cieli 3 sa darí napĺňať postupne. Podstatná časť aktivít v oblasti vzdelávania je zameraná na problematiku práce s verejnosťou a rozvoj múzejnej pedagogiky.  Pozitívne treba hodnotiť priebežné školenia pre odborných zamestnancov múzeí a galérií, ktoré boli zamerané na využívanie softvérov pre elektronickú evidenciu zbierkových predmetov, ktoré organizovali SNM a SNG. Školiace aktivity národných metodických centier sú zamestnancami múzeí a galérií hodnotené pozitívne a bohato využívané. V hodnotenom období ich možno považovať za jediný zdroj ďalšieho odborného vzdelávania zamestnancov múzeí a galérií. Rezervy sú v oblasti ďalšieho zvyšovania kvalifikácie prostredníctvom doktorandského štúdia, kde absentujú motivačné činitele zo strany zamestnávateľov. 

K cieľu 4 Revitalizácia prezentačných činností s dôrazom na výchovno-osvetovú činnosť

N4.1.1 Prostredníctvom grantového systému ministerstva kultúry výrazne podporiť všetky aktivity (výskum, prípravu a realizáciu) múzeí a galérií zriaďovaných verejnou samosprávou smerujúcich k modernizácií stálych expozícií s dôrazom na tie zariadenia, ktoré sú v lokalitách zapísaných do Zoznamu svetového dedičstva UNESCO alebo v turisticky najviac vyhľadávaných lokalitách na Slovensku.
Hodnotenie
Úlohu sa plní priebežne prostredníctvom grantového systému MK SR 
Zdôvodnenie hodnotenia
V rámci programu 2 Kultúrne aktivity v oblasti pamäťových inštitúcií, podprogram 2.2 múzeá a galérie bolo v období od roku 2007 do konca I. polroka 2009 podporených celkovo 36 projektov v objeme 175 100 €. Prehľad počtu podporených projektov, výšky poskytnutých dotácií za obdobie rokov 2007, 2008 a 2009 sú uvedené v Prílohe č. 5

N4.1.2 V období od roku 2007 pripraviť projekty modernizácie a revitalizácie expozícií starších ako 10 rokov  v múzeách a galériách zriaďovaných ústrednými orgánmi štátnej správy s ich realizáciou do roku 2011.
Ministerstvo školstva SR
Hodnotenie
Úloha sa  neplní. 
Zdôvodnenie hodnotenia
Múzeum školstva a pedagogiky sprístupnilo ešte v novembri 2005 pre verejnosť novú  expozíciu ako úvodný projekt, ktorý zostal nezmenený. Vytvorenie novej stálej expozície je podmienené zabezpečením stálych priestorov pre múzeum. 
Ministerstvo vnútra SR 
Hodnotenie
Splnenie úlohy je v štádiu príprav. 
Zdôvodnenie hodnotenia: 
Múzeum polície pripravuje  projekt modernizácie a revitalizácie stálej expozície. 
Ministerstvo obrany SR 
Hodnotenie
Úloha splnená. 
Zdôvodnenie hodnotenia:
Vojenské historické múzeum vypracovalo zámer modernizácie a revitalizácie expozície Vojenského historického múzea v Piešťanoch (s celkovým predpokladaným nákladom 59 750,00 € a vo Svidníku s celkovým nákladom 73 000-,€).
Ministerstvo hospodárstva SR
Hodnotenie
Úloha splnená
Zdôvodnenie hodnotenia
Múzeum obchodu Bratislava sprístupnilo novú stálu expozíciu v januári 2006. Z uvedeného dôvodu nie je potrebné aplikovať nástroj 4.1.2
Ministerstvo životného prostredia SR  
Hodnotenie
Nevyhodnotené.
Zdôvodnenie hodnotenia
Ministerstvo neposkytlo k realizácii nástroja žiadne informácie. 
Ministerstvo pôdohospodárstva SR
Hodnotenie
Úloha sa plní len čiastočne. 
Zdôvodnenie hodnotenia
V rámci generálnej rekonštrukcie budovy Lesníckeho a drevárskeho múzea vo Zvolene je pripravovaná aj nová stála expozícia múzea.
Ministerstvo dopravy, pôšt a telekomunikácií SR
Hodnotenie
Úloha sa Poštového múzea nedotýka. 
Zdôvodnenie hodnotenia
Nová stála expozícia múzea bola sprístupnená v roku 2001. Múzeum spracovalo v roku 2007 scenár pre novú expozíciu, ktorá mala byť inštalovaná v prípade získania priestorov v centre mesta Banská Bystrica, čo sa však neuskutočnilo. 

N4.1.3 Dokončiť prestavbu a modernizáciu bratislavského areálu SNG v zmysle schváleného projektu. 
Hodnotenie:
Pozri  vyhodnotenie Nástroja 1.4. 

N4.1.4 Pripraviť projekt verejných informačných pultov v sieti vybraných pamäťových inštitúcií, v lokalitách zapísaných do Zoznamu svetového dedičstva UNESCO a turisticky najviac vyhľadávaných lokalitách na Slovensku. 
Hodnotenie:
Úloha je v štádiu riešenia. 
Zdôvodnenie hodnotenia:
Začiatok realizácie projektu je plánovaný na rok 2010. Popri múzeách a galérii v zriaďovateľskej pôsobnosti ministerstva kultúry bude riešením projektu poverený aj Pamiatkový úrad SR. Ten bude postupovať v súčinnosti s ostatnými organizáciami zodpovednými za riešenie predmetnej úlohy a pri príprave i realizácii projektu bude riešiteľom poskytovať odborné konzultácie, ako aj informácie a výstupy zo svojej vedecko-výskumnej, dokumentačnej a publikačnej činnosti. 

N4.1.5 V súčinnosti s poradným orgánom Radou ministra kultúry pre informatizáciu kultúry vypracovať zadanie pre SNM a SNG na vypracovanie projektov virtuálneho múzea a virtuálnej galérie s prezentačnými a edukačnými funkciami.
Hodnotenie 
Úloha sa zatiaľ nerieši.  
Zdôvodnenie hodnotenia:
V súčasnosti sa nepredpokladá zaradenie projektu virtuálneho múzea a virtuálnej galérie do plánu hlavných úloh SNM a SNG. Danému nástroju čiastočne zodpovedá prezentačný modul CEMUZ pripravený SNM v rámci projektu Moderné múzeum. Výsledkom bude realizačný projekt, na základe ktorého bude objednaný vývoj Prezentačného modulu Centrálnej evidencie múzejných zbierok. SNG  pracuje na vytvorení tzv. prezentačného modulu (WEB umenia) systému CEDVU.
  
N4.1.6 V nadväznosti na vybudovanie veľkoplošného depozitára v priestoroch Múzea letectva v Košiciach (pozri N1.2.4) sústrediť sily a prostriedky aj na komplexné dobudovanie Múzea letectva. Zároveň STM v Košiciach v roku 2007 pripraví projekt Vedecko-technického centra pre deti a mládež. Žiadosť o finančné zabezpečenie projektu bude predložená v rámci výzvy na predkladanie projektov financovaných prostredníctvom štrukturálnych fondov v roku 2007.
Hodnotenie
Úloha je v štádiu riešenia. 
Zdôvodnenie hodnotenia:
Pozri 1.4. 4. Projekt Vedecko-technického centra pre deti a mládež bude vytvorený v   objekte na Hlavnej 90 v Košiciach. V prvej fáze projektu je plánovaná asanácia nevyhovujúceho dvorného traktu objektu, rekonštrukcia vlastného objektu a zavedenie PSN. 

N4.1.7 STM v Košiciach v roku 2007 pripraví projekt modernizácie Múzea dopravy v Bratislave. Žiadosť o finančné zabezpečenie projektu bude predložená v rámci výzvy na predkladanie projektov financovaných prostredníctvom štrukturálnych fondov,  finančných nástrojov Európskeho hospodárskeho priestoru a Nórskeho kráľovstva. 
Hodnotenie
Úloha je v štádiu riešenia. 
Zdôvodnenie hodnotenia:
Modernizácia Múzea dopravy je úzko spojená s prestavbou predstaničného námestia v Bratislave, ktorá nie je vyriešená, preto projekt nebol zatiaľ riešený. 

 N4.1.8 Do roku 2011 vytvoriť stálu expozíciu rómskej kultúry. V súlade so strategickými cieľmi SR vybudovať niekoľko výskumných, dokumentačných a interpretačných centier rómskej kultúry rozšírením aktivít dokumentačného centra rómskej kultúry SNM. Žiadosť o finančné zabezpečenie projektu bude predložená v rámci výzvy na predkladanie projektov financovaných prostredníctvom štrukturálnych fondov v roku 2007.
Hodnotenie:
Úloha je čiastočne splnená. 
Zdôvodnenie hodnotenia:
Múzeum Rómskej kultúry na Slovensku je špecializovanou zložkou SNM-Múzeá v  v Martine. Stála expozícia bola sprístupnená vo februári 2009 v areáli Múzea slovenskej dediny v Jahodníckych Hájoch. Druhá časť nástroja sa zatiaľ nerealizovala. 

N4.1.9 Od roku 2008 na úrovni ministerstva kultúry vytvoriť podprogram Stále expozície, ktorý by slúžil výhradne na prípravu a realizáciu nových alebo modernizáciu starých reprezentatívnych expozícií pre múzeá a galérie zriaďované rezortom.
Ministerstvo kultúry Slovenskej republiky: 
Hodnotenie
Úloha sa plní priebežne.
Zdôvodnenie hodnotenia:
Podľa Plánu implementácie opatrení na realizáciu Stratégie rozvoja múzeí a galérií Slovenskej republike do roku 2011 na rok 2007 vypracovalo MK SR v spolupráci s múzeami a galériami v zriaďovateľskej pôsobnosti ministerstva kultúry Návrh postupu vytvárania, modernizácie a dopĺňania stálych expozícií múzeí a galérie v zriaďovateľskej pôsobnosti ministerstva kultúry. Od roku 2008 je v programovej štruktúre rozpočtovej kapitoly ministerstva kultúry vytvorený prvok 08T0108 Stratégia rozvoja múzeí a galérií v SR do roku 2011, v ktorom boli alokované finančné prostriedky aj na saturáciu projektov múzeí a galérie na prípravu a realizáciu nových alebo modernizáciu starých expozícií. 

N4.2.1 Do konca roka 2007 vypracovať koncepciu systematickej výchovy a vzdelávania detí a školskej mládeže v múzeách a galériách s názvom Škola v múzeu a galérii. Následne budú do roku 2011 vypracované podprogramy implementujúce princípy koncepcie do činnosti múzeí a galérií zriaďovaných verejnou správou (štátnou správou a samosprávou). V rovnakom čase vypracovať a implementovať koncepciu mimoškolských aktivít Múzeum a galéria po škole. 
Hodnotenie:
Úloha sa plní priebežne. 
Zdôvodnenie hodnotenia:
V rámci prioritného výdavkového prvku 08T0108 Stratégia rozvoja múzeí a galérií v Slovenskej republike do roku 2011 boli v rokoch 2008 a 2009 vyčlenené finančné prostriedky (vo výške cca 157 985,00 €) určené na realizáciu výchovno-vzdelávacích projektov SNM a SNG. Ide o projekty Škola v múzeu a Škola v galérii. Škola v múzeu – Veda hrou je dlhodobý vzdelávací projekt, ktorý realizuje SNM od roku 2005. Je zameraný  na deti a mladých ľudí na Slovensku. Od roku 2008 sa v rámci realizácie. V rámci projektu Moderné múzeum: Vzdelávacie programy pre 3. tisícročie boli preškolení odborní zamestnanci SNM zodpovední za vzdelávacie aktivity a múzejnú pedagogiku. Projekt bol financovaný  z Európskeho sociálneho fondu. SNG realizuje projekt Škola v galérii, ktorý má veľký ohlas v sieti základných, stredných, ako aj umeleckých škôl v SR. Projekt ponúka množstvo animačných programov a tvorivých dielní. Spracované boli didaktické materiály, informačné letáky a katalógy, ktoré približujú jednotlivé projekty, témy a konkrétne artefakty. Projekt Škola v galérii priaznivo vplýva na zvýšenie návštevnosti a najmä na záujem žiakov a študentov o výtvarné umenie. 

N4.2.2  Od roku 2007 utvoriť v rámci rozpočtov múzeí a galérií zriaďovaných verejnou správou (štátnou správou a samosprávou) podmienky na vytváranie didaktických materiálov a pomôcok určených pre deti a mládež. 
Ministerstvo kultúry SR 
Hodnotenie 
Úloha sa plní priebežne. 
Zdôvodnenie hodnotenia
K aktivitám SNM a SNG pozri nástroj 4.2.1. STM Košice pripravilo  výstavu pre školy Slovenská cesta do mikrokozmu, kde boli použité multimediálne prezentácie a demonštrácie fyzikálnych javov, edukačno-didaktické materiály, výtvarné projekty študentov a prednášky s cieľom popularizovať najnovšie poznatky o CERN-e a slovenskej účasti na fyzikálnom výskume LHC. Interaktívna výstava Vynálezy – hlavolamy – logické hry je zameraná na rozvoj logického myslenia zo základov matematiky a fyziky. STM ponúka aj   špecializované vyučovacie hodiny (napr. Od rudy k železu – výroba železa a ocele,   Astronómia v planetáriu, Od alchýmie k chémii atď.). 
Ministerstvo školstva SR
Hodnotenie
Úloha sa plní len čiastočne. 
Zdôvodnenie hodnotenia
Múzeum školstva a pedagogiky realizuje špeciálne hodiny pre žiakov základných škôl. 
Ministerstvo vnútra SR
Hodnotenie
Úloha sa plní priebežne. 
Zdôvodnenie hodnotenia:
Múzeum polície Slovenskej republiky využíva pri realizácii uvedeného nástroja didaktické materiály úzko späté s výkonom bezpečnostných zložiek, o ktoré má návštevnícka verejnosť veľký záujem, a ktoré využíva múzeum pri vzdelávacích aktivitách v rámci programu Škola v múzeu. 
Ministerstvo obrany SR
Hodnotenie 
Úloha nesplnená.  
Zdôvodnenie hodnotenia:
Vzhľadom na nezabezpečené finančné krytie projektu vytvárania didaktických materiálov a pomôcok predmetný cieľ nebolo možné v hodnotenom období plniť v požadovanom rozsahu. 
Ministerstvo hospodárstva SR
Hodnotenie 
Úloha sa plní priebežne.  
Zdôvodnenie hodnotenia:
V  múzeu bol realizovaný vzdelávací projekt Výstava do vrecka – trojrozmerné predmety a písomné dokumenty. V  brožúrach určených pre mládež sú predstavené vybrané zbierkové predmety múzea s uvedením základných informácií o týchto predmetoch.  
Ministerstvo životného prostredia SR
Hodnotenie
Nevyhodnotené. 
Zdôvodnenie hodnotenia
Ministerstvo životného prostredia SR nepredložilo vo svojej správe žiadne informácie týkajúce sa realizácie úloh vyplývajúcich z nástroja N4.2.2.
Ministerstvo pôdohospodárstva SR
Hodnotenie
Úloha sa plní priebežne.
Zdôvodnenie hodnotenia:
Múzeum vo Sv. Antone začalo pripravovať materiály pre školy o možnosti využitia múzea na doplnenie výučby histórie, biológie, zemepisu i výtvarnej výchovy. V Lesníckom a drevárskom múzeu Zvolen nebolo do konca roku 2007 možné vytvárať podmienky na realizáciu didaktických materiálov vzhľadom na existenčné problémy múzea. V roku 2009 začala realizácia projektu múzea zo základnými školami Detský sprievodca historickými pamiatkami Zvolena. V múzeu sa realizuje lesná pedagogika prostredníctvom špeciálne vyškolenej lektorky a jej súčasťou je  príprava drobných tlačených materiálov (pracovné listy, hry, mapky a pod.) a využitie didaktických pomôcok zabezpečených komunikačným odborom štátneho podniku Lesy SR. 
Ministerstvo dopravy, pôšt a telekomunikácií SR 
Hodnotenie
Úloha sa rieši priebežne. 
Zdôvodnenie hodnotenia:
V Poštovom múzeu je deťom a mládeži určený priestor tzv. Detskej pošty, kde sú vytvorené podmienky pre kultúrno-vzdelávaciu prácu s mládežou s dôrazom na činnosť pošty a na známkovú tvorbu. 

N4.2.3 Od roku 2007 prostredníctvom grantového systému ministerstva kultúry podporovať konkrétne aktivity múzeí a galérií zriaďovaných verejnou samosprávou. 
Hodnotenie:
Úloha sa plní priebežne. 
Zdôvodnenie hodnotenia
V rámci grantového systému ministerstva kultúry, Program č. 2 Kultúrne aktivity v oblasti pamäťových inštitúcií bolo v hodnotenom období podporených 11 projektov v objeme cca 13 461,00 € zameraných na realizáciu edukačných projektov (napr. vydanie metodických materiálov pre spoluprácu medzi múzeami a školami, vydanie didaktických materiálov, podpora edukačných programov). Prehľad počtu podporených projektov a výšky poskytnutých dotácií za obdobie r. 2007 –2009 je uvedený v Prílohe č.6

N4.2.4 V múzeách a galériách v zriaďovateľskej pôsobnosti MK SR realizovať projekt virtuálneho múzea a galérie ako súčasť Portálu kultúry.
Hodnotenie:
Pozri vyhodnotenie nástroja N4.1.5 

N4.3.1 V priebehu roka 2007 v SNM ako ústrednom metodickom centre pre múzejnú činnosť vyškoliť aspoň jedného odborného pracovníka z každého múzea a galérie zriaďovaných subjektmi štátnej správy na zvládnutie a implementáciu rozvinutejších marketingových foriem. Do konca roka 2007 v SNM vyškoliť aspoň jedného určeného odborného pracovníka z každého múzea a galérie zriaďovaných verejnou samosprávou na zvládnutie a implementáciu činností rozvinutejších marketingových foriem.
Hodnotenie:
Nástroj N4.3.1 zatiaľ nerealizovaný. 

N4.3.2 Vytvoriť podmienky na zabezpečenie rozvinutejších marketingových foriem komunikácie v múzeách a galériách zriaďovaných subjektmi štátnej správy.
Ministerstvo kultúry SR
Hodnotenie
Úloha sa plní priebežne.  
Zdôvodnenie hodnotenia:
SNM používa moderné  formy marketingovej komunikácie ako štandardnú súčasť svojej činnosti. Najvýraznejšie sa tieto aktivity prejavili pri veľkých výstavných projektoch napr. Ako sme žili, Slovensko v 20. storočí, Šangri-la alebo pri realizácii Noci múzeí a galérií v rokoch 2007-2009, pri realizácii celoštátnej billboardovej  kampane Múzeum nás baví,  najvýznamnejšie celo múzejné marketingové aktivity –  Bavte sa s nami a Ruky hore, kto ide s nami a pod. Múzeum spolupracuje s  občianskymi združeniami, vytvárajú podmienky pre prácu svojich klubov - Klub priateľov SNM, založený v roku 2007, ktorý taktiež výrazným spôsobom podporuje komunikáciu múzea s verejnosťou.  
Ministerstvo školstva SR  
Hodnotenie
Úloha sa nerealizuje. 
Zdôvodnenie hodnotenia
Plnenie úloh vyplývajúcich z nástroja sa nerealizuje vzhľadom na to, že múzeum vyvíja málo aktivít z dôvodu nedostatku priestorov. 
Ministerstvo vnútra SR 
Úloha sa nerealizuje. 
Ministerstvo obrany SR 
Hodnotenie
Úloha sa plní priebežne.
Zdôvodnenie hodnotenia:
VHÚ – Vojenské historické múzeum uzatvoril viacero zmlúv o spolupráci s občianskymi združeniami a inými inštitúciami - efektívne spolupracuje s Klubom vojenskej histórie ČSĽA v Piešťanoch pri opravách múzejných predmetov a organizovaní kultúrno-spoločenským podujatí,  Chránime kraj pod Duklou a Dukla. V poslednom období sa takto darí získavať dobrovoľníkov, ktorí pomáhajú pod odborným dozorom pracovníka múzea pri ošetrovaní múzejných predmetov. 
Ministerstvo hospodárstva SR 
Hodnotenie
Úloha sa plní priebežne.
Zdôvodnenie hodnotenia
Múzeum obchodu Bratislava realizuje viacero projektov. Každoročne sa zapája do európskeho projektu Noc múzeí a galérií. V rámci výchovno-osvetovej činnosti realizuje projekt alternatívneho trávenia voľného času návštevníkov pod názvom Rock v múzeu (tichšie). Ide o sériu hudobných koncertov organizovaných priamo v múzeu, ktorá významným spôsobom prispieva k zvýšeniu atraktivity múzea pre verejnosť.
Ministerstvo životného prostredia SR 
Hodnotenie
Úloha sa plní priebežne.
Zdôvodnenie hodnotenia:
Slovenské múzeum ochrany prírody a jaskyniarstva má vytvorené kumulované pracovné miesto pre lektorské služby a environmentálne vzdelávanie. Múzeum spolupracuje s občianskymi združeniami – so Slovenskou speleologickou spoločnosťou, LES, Daphne, SZOPK, ďalej so Slovenskou mykologickou spoločnosťou, Spoločnosťou pre ochranu dravcov, Spoločnosťou pre ochranu netopierov a Úniou múzeí v prírode. 
Ministerstvo pôdohospodárstva SR
Hodnotenie
Úloha sa plní priebežne.
Zdôvodnenie hodnotenia:
Múzeum využíva pri marketingovej komunikácii najmä  atraktívne podujatia, ako sú  Dni Sv. Huberta s množstvom atraktívnych sprievodných podujatí, ktoré zaujmú aj masmédia, zúčastňuje sa na veľtrhoch cestovného ruchu, spolupracuje s cestovnými kanceláriami, združeniami turizmu, realizuje partnerstvo s miestnou samosprávou a pod.
Lesnícke a drevárske múzeum Zvolen má marketingovú komunikáciu už dlhodobo rozpracovanú napr. medializácia podujatí, plošná propagácia v meste, využívanie internetu, spolupráca s odborom rozvoja a oddelením kultúrnych a športových aktivít Mestského úradu vo Zvolene. 
Ministerstvo dopravy, pôšt a telekomunikácií SR
Hodnotenie 
Úloha sa plní priebežne.
Zdôvodnenie hodnotenia:
Poštové múzeum zabezpečuje marketingové formy komunikácie, v rámci organizačnej štruktúry Slovenskej pošty, a. s., v spolupráci s  úsekom obchodu a marketingu a POFISom. 

N4.3.3 Od roku 2007 motivovať ostatných zriaďovateľov múzeí a galérií k podpore projektov v oblasti implementácie marketingových foriem komunikácie v múzeách a galériách prostredníctvom grantového systému ministerstva kultúry (predpokladané náklady približne 15 mil. Sk, objem prostriedkov do roku 2011 medziročne znižovať asi o 2,5 mil. Sk).
Hodnotenie:
Úlohy sa plnia priebežne. 
Zdôvodnenie hodnotenia:
V rámci grantového systému ministerstva kultúry, Program č. 2 Kultúrne aktivity v oblasti pamäťových inštitúcií bolo v hodnotenom období podporených viacero projektov zameraných na podporu projektov v oblasti implementácie marketingových foriem komunikácie v múzeách a galériách. V rámci podprogramu 2.2 Múzeá a galérie bolo v období od roku 2007 do konca I. polroka 2009 podporených celkovo 23 projektov v objeme 50 092,00 €. Šlo najmä o podporu projektov zameraných na vydávanie propagačných tlačovín múzeí a galérií (letáky, plagáty, prezentačné materiály k expozíciám a pod.). Prehľad počtu podporených projektov, výšky poskytnutých dotácií za obdobie rokov 2007, 2008 a 2009 je uvedený v Prílohe č. 7.

N4.4.1 V priebehu roka 2007 rozpracovať opatrenia na národnej úrovni tak, aby múzeá a galérie v SR boli včas a dostatočne pripravené na realizáciu projektov mobility zbierkových predmetov v Európe.  
Ministerstvo kultúry Slovenskej republiky: 
Hodnotenie
Úloha sa plní priebežne.
Zdôvodnenie hodnotenia:
Na základe Plánu legislatívnych úloh vlády Slovenskej republiky na rok 2008 MK SR  pripravilo  zákon č. 206/2009 Z. z. o múzeách a o galériách a o ochrane predmetov kultúrnej hodnoty a zákon č. 207/2009 Z. z. o podmienkach vývozu a dovozu predmetu kultúrnej hodnoty a o doplnení zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov, ktoré nadobudli účinnosť v júni 2009. Uvedené právne predpisy implementovali do národnej legislatívy európske normy na mobilitu zbierok, čo dopĺňa aj výnos MK SR zo 14. októbra 2009 č. MK-3424/2009-10/10 501 o podrobnostiach poskytovania dotácií zo štátneho rozpočtu na náhradu škody požičiavateľovi vzniknutej pri dočasnom dovoze predmetu kultúrnej hodnoty na územie Slovenskej republiky na účely prezentácie na území Slovenskej republiky, ktorý má napomôcť dovozu výstavných projektov mimoriadnej umeleckej a historickej hodnoty.

N4.5.1 Realizovať opatrenie 10.3.5. národného plánu a v spolupráci s organizáciami občanov so zrakovým postihnutím vypracovať program  expozícií a výstav v múzeách, ktoré by podľa záujmu občanov so zrakovým postihnutím boli prístupné hmatom. Vypracovaný program realizovať v časovom horizonte 10 rokov a každoročne aktualizovať.
Hodnotenie
Úloha sa plní čiastočne
Zdôvodnenie hodnotenia
V novootvorených expozíciách sú dopĺňané popisky slepeckým písmom (expozícia Najstaršie dejiny Slovenska v SNM – Archeologickom múzeu, kde boli postupne inštalovaný zvukový sprievodcovia a vytvorené hmatové exponáty pre nevidiacich a slabozrakých).

N4.5.2 Pri stavebných úpravách, rekonštrukciách a výstavbe nových expozičných priestorov dôsledne projektovo i realizačne zabezpečovať bezbariérový prístup pre občanov s telesným postihnutím a starších občanov.
Hodnotenie
Úloha sa plní priebežne
Zdôvodnenie hodnotenia
Úlohy je možné dôsledne realizovať len pri prestavbe stálych expozícií. Realizácia nástroja je náročná na financie. V niektorých objektoch sú namontované špeciálne výťahy pre vozíky. 

N4.5.3 Pri výstavbe nových a modernizácii starších expozícií s interaktívnou PC technikou vytvárať sumárne popisy expozície s posilnenou možnosťou alternatívneho využitia princípu teletextu pre sluchovo postihnutých a načítaného auditívneho popisu pre  zrakovo postihnutých.
Ministerstvo kultúry SR 
Hodnotenie
Úloha sa plní priebežne. 
Zdôvodnenie hodnotenia:
Úlohy je možné dôsledne realizovať len pri prestavbe stálych expozícií. Realizácia nástroja je náročná na financie. Všetky projekty úprav objektov a priestorov múzeí a galérií a projekty prípravy modernizácie už existujúcich a tvorby nových expozícií zohľadňujú aj požiadavky na lepšiu dostupnosť pre handicapovaných, pokiaľ to stav historických objektov dovoľuje. Na napĺňaní cieľa sa podieľa aj Slovenská knižnica pre nevidiacich Mateja Hrebendu v Levoči v spolupráci s Múzeom špeciálneho školstva (výstava Aj v nevidne vidieť vo výstavných priestoroch Múzea špeciálneho školstva v Levoči,  výstava Vzdelávanie pre všetkých v spolupráci s Bibianou a Slovenskou sekciou IBBY – Book Handicap). 
Ministerstvo školstva SR
Hodnotenie
Úloha sa plní čiastočne. 
Zdôvodnenie hodnotenia: 
Múzeum špeciálneho školstva v Levoči realizovalo 12 výstav  prístupných aj hmatom. K jednotlivým exponátom boli vytvorené textové popisy v Braillovom písme. Múzeum školstva a pedagogiky disponuje bezbariérovými priestormi. Jeho expozičné priestory sú prístupné zdravotne postihnutým občanom. Úvodný projekt stálej expozície o dejinách školstva a pedagogiky, resp. jeho textová časť je preložená do Braillovho písma a návštevníci sa väčšej časti exponátov môžu dotýkať. 
Ministerstvo vnútra SR 
Hodnotenie
Úloha sa plní čiastočne. 
Zdôvodnenie hodnotenia:
Múzeum polície SR má priestory riešené bezbariérovo. Vstup do sídla múzea však upravený pre potreby zdravotne postihnutých občanov ešte nebol. Stála expozícia disponuje načítaným zvukovým popisom v slovenskom a anglickom jazyku, ktorý sa dá využívať prostredníctvom auditívneho ozvučenia celej expozície, resp. s využitím walkmenov. 
Ministerstvo obrany SR
Hodnotenie 
Úloha sa plní čiastočne. 
Zdôvodnenie hodnotenia:
Múzeum má  vybudované bezbariérové vstupy do expozícií a sociálnych zariadení. Žiadna z expozícií VHM nie je vybavená interaktívnou PC technikou schopnou vytvárať sumárne popisy expozície s posilnenou možnosťou alternatívneho využitia princípu teletextu pre sluchovo postihnutých a načítaného auditívneho popisu pre zrakovo postihnutých.
Ministerstvo hospodárstva SR 
Hodnotenie 
Úloha sa plní čiastočne. 
Zdôvodnenie hodnotenia:
Priestory Múzea obchodu majú bezbariérový prístup. Vytváranie sumárnych popisov expozície s posilnenou možnosťou alternatívneho využitia princípu teletextu pre sluchovo postihnutých a načítaného auditívneho popisu pre  zrakovo postihnutých nebolo zatiaľ realizované, keďže sa múzeum s podobnou požiadavkou nestretlo.
Ministerstvo životného prostredia SR
Hodnotenie
Úloha sa plní čiastočne. 
Zdôvodnenie hodnotenia:
Slovenské múzeum ochrany prírody a jaskyniarstva má vybudovaný bezbariérový vstup do expozície minerálov. Pre zrakovo postihnuté deti organizuje už od roku 2003 cyklus výstav Fragmenty z prírody v spolupráci s Úniou slabozrakých a nevidiacich a Špeciálnou školou pre nevidiacich a slabozrakých. Slovenské banské múzeum v Banskej Štiavnici zatiaľ úlohy vyplývajúce z cieľa a relevantných nástrojov nerealizovalo aj z dôvodu, že úprava historických objektov je veľmi náročná. 
Ministerstvo pôdohospodárstva SR
Hodnotenie
Úloha sa plní čiastočne. 
Zdôvodnenie hodnotenia:
V kaštieli vo Sv. Antone  nie je možné realizovať niektoré stavebné zásahy.  Prehliadka prízemia i prvého poschodia kaštieľa je v zásade možná a návštevníkom na vozíčkoch sa pomáha fyzicky. Zatiaľ nie sú k dispozícii špeciálne zariadenia ako sú teletexty, resp. auditívne popisy. Lektorská služba vysvetľuje popis exponátov pre zrakovo postihnutých len ústne. Lesnícke a drevárske múzeum Zvolen má  bezbariérový prístup pre občanov s telesným postihnutím a pre starších občanov (výťah, bezprahové vstupy) zabezpečený. 
Ministerstvo dopravy, pôšt a telekomunikácií SR
Hodnotenie
Nevyhodnotené. 
Zdôvodnenie hodnotenia:
K plneniu úloh vyplývajúcich zo strategického cieľa a relevantných nástrojov neboli spracovateľovi správy poskytnuté žiadne informácie. 

Vyššie územné  celky 
Cieľ 4.1
Do roku 2011 postupne vytvárať podmienky pre modernizáciu existujúcich expozícií                a vytváranie nových, s dôrazom na postupné dopĺňanie expozícií nových múzeí prezentujúcich jednotlivé národnostné menšiny a etnické skupiny na Slovensku. Modernizovať systémy viacjazyčného poskytovania informácií o múzeách, galériách a ich prezentačných aktivitách.  V rámci cieľa 4.1 je prioritné najmä:
-	motivovať zriaďovateľov múzeí a galérií k vytvoreniu nových a k modernizácii už existujúcich stálych expozícií, 
-	do roku 2010 zabezpečiť v múzeách a galériách zriaďovaných verejnou správou doplnenie textových informácií (popisov) o vystavovaných zbierkových predmetoch, ako aj ďalších informácií o výstave či expozícií okrem štátneho aj v anglickom jazyku a v prípade špecializovaných expozícií okrem štátneho a anglického jazyka aj v jazykoch národnostných menšín. 
Bratislavský samosprávny kraj:
Hodnotenie
Úloha čiastočne splnená. 
Zdôvodnenie hodnotenia:
Malokarpatské múzeum v Pezinku sprístupnilo v roku 2008 nové expozície v zrekonštruovaných priestoroch sídelnej budovy. Expozície vo vysunutých pracoviskách múzea - v Literárnom a vlastivednom múzeu vo Svätom Jure a v Múzeu Ferdiša Kostku v Stupave - sú zastarané a nevyhovujú súčasným štandardom.    
Trenčiansky samosprávny kraj: 
Hodnotenie
Úloha sa plní priebežne. 
Zdôvodnenie hodnotenia:
Trenčiansky múzeum v Trenčíne sprístupnilo Archeologickú expozíciu na Trenčianskom hrade a Karner sv. Michala. Nové expozície sú budované v slovenskom a anglickom jazyku. V starších expozíciách v kraji sú postupne dopĺňané texty v anglickom jazyku.
Trnavský samosprávny kraj
Hodnotenie 
Úloha sa plní priebežne. 
Zdôvodnenie hodnotenia:
V kraji boli sprístupnené a modernizované expozície v  Západoslovenskom múzeu  v Trnave (William Schiffer - Život a dielo,  Krása zašlých čias,  Štefan Cyril Parrák – Pocta kráľovi zberateľov,  Sakrálne pamiatky v Západoslovenskom múzeu),  vo Vlastivednom múzeu v Galante (Mlynárstvo v oblasti Malého Dunaja a dolného toku Váhu),  v Galérií Jána Koniarka v Trnave (Klenoty Domova a Ján Koniarek zakladateľ slovenského sochárstva), v Balneologickom múzeu v Piešťanoch (Archeologická expozícia. 
Nitriansky samosprávny kraj
Hodnotenie
Úloha sa plní priebežne. 
Zdôvodnenie hodnotenia:
Nové expozície boli otvorené len v tekovskom múzeum v Leviciach. Mnohé z expozícií v múzeách a galériách kraja boli otvorené po roku 2000. V súčasnosti sú len doplňané anglickými popiskami. 
Banskobystrický samosprávny kraj:
Hodnotenie
Úloha sa plní priebežne. 
Zdôvodnenie hodnotenia:
Nové expozície boli otvorené v Stredoslovenskom  múzeu Banská Bystrica (po  komplexnej rekonštrukcii tzv. Matejovho domu), Gemersko-malohontskom múzeu Rimavská Sobota (expozícia Protifašistický odboj a SNP v regióne Gemera-Malohontu), Novohradskom múzeu a galérii Lučenec (expozícia keramickej tvorby, Horehronskom  múzeu Brezno (reinštalácia expozície).  Stredoslovenská galéria Banská Bystrica doplnila expozíciu Dominika Skuteckého o nový výstavný priestor pre najmladšiu generáciu umelcov Room 19_21, expozícia bola doplnená o elektronickú prezentáciu materiálov súvisiacich s Dominikom Skuteckým a históriou umelcovej vily. V ostatných expozíciách v kraji boli dopĺňané expozície najmä v viacjazyčné popisky. 
Žilinský samosprávny kraj 
Hodnotenie
Úlohy sú riešené priebežne. 
Zdôvodnenie hodnotenia:
Nové expozície v kraji boli sprístupnené v týchto múzeách a galériách:  Považská galéria umenia v Žiline (expozíciu venovanú prezentácii diel Vincenta Hložníka),  Kysucké múzeum v Čadci (expozícia Galéria Drotárie, nové objekty v Múzeu kysuckej dediny vo Vychylovke – Drotárov dom a Kováčska vyhňa,  nová expozícia Remeselné tradície na Kysuciach). Liptovské múzeum v Ružomberku (expozícia Život a dielo Andreja Hlinku, expozícia Cechy a remeslá expozícia Komorského úradu likavsko – hrádockého panstva a expozícia Ľudová modrotlač v  Národopisnom múzeu v Liptovskom Hrádku,  prvá časť expozície Z dejín hradu a hradného panstva na hrade Likava),  Oravské múzeum P. O. Hviezdoslava v Dolnom Kubíne (expozície etnografia na Oravskom hrade, sprístupnená technická pamiatka – Oravská lesná železnica Tanečník s expozíciou o histórii lesnej železnice a dejinách Oravského komposesorátu, spracovania dreva a jeho využitia v minulosti, Pamätná izba T. H. Florina v priestore Florinovho domu v Dolnom Kubíne. Revitalizované a modernizované boli ďalšie expozície múzeí a galérií, kde boli dopĺňané cudzojazyčné texty.
Prešovský samosprávny kraj
Nevyhodnotené. Prešovský samosprávny kraj nepredložil informáciu o plnení cieľov stanovených v Stratégii rozvoja múzeí a galérií v Slovenskej republike do roku 2011.  
Košický samosprávny kraj:
Hodnotenie 
Úloha sa plní priebežne. 
Zdôvodnenie hodnotenia:
Košický samosprávny kraj realizoval  modernizáciu a reinštaláciu priestorov pre  expozície výtvarného umenia a národopisu v Zemplínskom múzeu v Michalovciach,  Galérie Baníckeho múzea v Rožňave. Za pomoci Nórskeho finančného mechanizmu je realizovaný projekt obnovy Miklušovej väznice a Katovej bašty Východoslovenského múzea v Košiciach.  V niektorých vybraných  expozíciách sú dopĺňané texty a popisky v nemeckom a v  maďarskom jazyku.

N4.2.2  Od roku 2007 utvoriť v rámci rozpočtov múzeí a galérií zriaďovaných verejnou správou (štátnou správou a samosprávou) podmienky na vytváranie didaktických materiálov a pomôcok určených pre deti a mládež. 
Hodnotenie
Úlohy sa nerealizujú alebo sa napĺňajú len čiastočne. .
Zdôvodnenie hodnotenia:
Bratislavský samosprávny kraj,  Trnavský samosprávny kraj nevytvoril podmienky na vydávanie didaktických materiálov a pomôcok určených pre deti a mládež. 
K čiastočnému plneniu došlo v Trenčianskom samosprávnom kraji, Nitrianskom  samosprávnom  kraji, Banskobystrickom samosprávnom kraji, Žilinskom  samosprávnom kraji, Košickom samosprávnom kraji. Prešovský samosprávny kraj vyhodnotenie nepredložil.  

Cieľ 4.3
V slovenských múzeách a galériách naštartovať a postupne implementovať rozvinutejšie formy marketingovej komunikácie – členské kluby priateľov múzea, spoločenské udalosti a komunitné aktivity na podporu muzeálnych aktivít; získavanie a práca s dobrovoľníkmi; prevádzkovanie muzeálnych obchodov; občerstvovacie prevádzky. 
Hodnotenie 
Úloha sa plní priebežne, no pomalým tempom.  
Zdôvodnenie hodnotenia:
V oblasti marketingovej komunikácie spolupracujú múzeá a galérie s regionálnou tlačou a regionálnymi elektronickými médiami. Rozvíja sa spolupráca  s ostatnými kultúrnymi inštitúciami v regióne, v mnohých múzeách a galériách vznikli kluby priateľov múzea, galérie, rozvíja sa spolupráca s občianskymi združeniami. K najaktívnejším patria múzeá a galérie v Žilinskom samosprávnom kraji (Liptovská galéria P: M. Bohúňa v Liptovskom Mikuláši - Klub priateľov výtvarného umenia, Mládežnícká organizácia PäťPé v Múzeu Kysuckej dediny, Liptovské múzeum  – Fotoklub, Fotofórum, STROM, Klub filatelistov a numizmatikov, Spoločnosť priateľov Múzea liptovskej dediny, Únia múzeí v prírode na Slovensku,  Oravské  múzeum P. O. Hviezdoslava v Dolnom Kubíne -   Ornitologický klub, Klub romantikov úzkorozchodnej železnice Oravy a Kysúc), Banskobystrickom samosprávnom kraji (Klub priateľov Stredoslovenského múzea,  Klub priateľov Novohradského múzea a galérie), Trnavskom samosprávnom kraji, Trenčianskom samosprávnom kraji (Klub priateľov výtvarného umenia pri Galérii M. A. Bazovského,  občianske záujmové zoskupenie K-2000 pri Hornonitrianskom  múzeu v Prievidzi), Nitrianskom  samosprávnom kraji (Klub priateľov staroslávnej Nitry Numizmatická spoločnosť a Klub Fera Horniaka pri Ponitrianskom múzeu v Nitre,  Krúžku priateľov múzea pri Podunajskom  múzeu v Komárne.  Prešovský samosprávny kraj nepredložil informáciu o plnení cieľov stanovených v Stratégii rozvoja múzeí a galérií v Slovenskej republike do roku 2011. Problematickým v rámci plnenia úlohy je vytváranie predajní suvenírov a múzejných predajní, ktoré v rámci SR zaostávajú za európskym štandardom. 

Cieľ 4.4
Podporovať rozvoj celkovej mobility zbierkových predmetov slovenských múzeí a galérií s cieľom zvyšovať ich dostupnosť verejnosti, rozvíjať medzinárodnú a medziregionálnu spoluprácu a podporovať prezentáciu SR v zahraničí. 
Hodnotenie 
Úlohy vyplývajúce z plnenia cieľa sa realizujú priebežne.
Zdôvodnenie hodnotenia:
Múzeá a galérie rozvíjajú  medziregionálnu a medzinárodnú spoluprácu predovšetkým prostredníctvom výstavnej činnosti (výmena výstav a výpožičky zbierkových predmetov na výstavy medzi múzeami a galériami v SR). Dôkazom mobility zbierok je skutočnosť, že viac ako 50 percent výstav je prevzatých z iných múzeí a galérií v SR a zo zahraničia.  Niektoré výstavy sú reprízované niekoľkokrát, čo významne zhodnocuje výstavu a sprístupní ju väčšiemu počtu návštevníkov. 
Dôležitými faktormi pri rozvíjaní medzinárodnej spolupráce sú:
-	príprava a výmena výstav realizovaných v rámci bilatelárnych kultúrnych dohôd SR s inými krajinami a príprava výstav pre kultúrne inštitúty SR v zahraničí. Realizáciu zabezpečujú najmä národné fondové inštitúcie,
-	aktivity špecializovaných múzeí spolupracujúcich s partnerskými špecializovanými múzeami v iných štátoch (STM Košice, Slovenské banské múzeum Banská Štiavnica)
-	cezhraničná spolupráca najmä s Poľskom (Ľubovnianske múzeum Stará Ľubovňa, Maďarskom (Východoslovenské múzeum Košice, Banícke múzeum v Rožňave,  SNM – Múzeum Betliar, Podunajské múzeum Komárno)  Rakúskom (Záhorské múzeum Skalica,
-	spolupráca múzeí a galérií s partnerskými inštitúciami družobných miest (Galéria Miloša Alexandra Bazovského v Trenčíne a spolupráca s Krajskou galériou výtvarného umenia v Zlíne).  
Najväčšiu mobilitu zbierkových predmetov zaznamenávame dlhodobo v národných fondových inštitúciách (SNM, SNG, STM),  Východoslovenskom  múzeu  v Košiciach (12 výstav v Maďarskej republike, v Poľsku, v Nemecku a Francúzku)

N4.5.1 Realizovať opatrenie 10.3.5. Národného programu rozvoja životných podmienok občanov so zdravotným postihnutím vo všetkých oblastiach života“ a v spolupráci s organizáciami občanov so zrakovým postihnutím vypracovať program  expozícií a výstav v múzeách, ktoré by podľa záujmu občanov so zrakovým postihnutím boli prístupné hmatom. Vypracovaný program realizovať v časovom horizonte 10 rokov a každoročne aktualizovať.
N4.5.2 Pri stavebných úpravách, rekonštrukciách a výstavbe nových expozičných priestorov dôsledne projektovo i realizačne zabezpečovať bezbariérový prístup pre občanov s telesným postihnutím a starších občanov.
N4.5.3 Pri výstavbe nových a modernizácii starších expozícií s interaktívnou PC technikou vytvárať sumárne popisy expozície s posilnenou možnosťou alternatívneho využitia princípu teletextu pre sluchovo postihnutých a načítaného auditívneho popisu pre  zrakovo postihnutých.
Hodnotenie 
Úlohy vyplývajúce zo strategického cieľa splnené čiastočne. 
Zdôvodnenie hodnotenia
V novootvorených expozíciách sú dopĺňané popisky slepeckým písmom a postupne sa inštaluje zvukový sprievodca a vytvorené hmatové exponáty pre nevidiacich a slabozrakých. Realizácia nástroja je náročná na financie. Úlohy je možné dôsledne realizovať len pri prestavbe stálych expozícií. V niektorých objektoch sú namontované špeciálne výťahy pre vozíky. Realizácia nástroja je náročná na financie. Všetky projekty úprav objektov a priestorov múzeí a galérií a projekty prípravy modernizácie už existujúcich a tvorby nových expozícií zohľadňujú aj požiadavky na lepšiu dostupnosť pre handicapovaných, pokiaľ to stav historických objektov dovoľuje. Bezbariérový prístup v múzeách je možný len čiastočne, vzhľadom na to, že múzeá sídlia v objektoch pamiatkovo chránených, ktoré nie je možné upraviť do bezbariérovej podoby. Mnohé múzeá sprístupňujú expozície pre túto skupinu spoluobčanov zdarma. Výstavy a expozície sú prístupné (hmatom) aj zrakovo postihnutým občanom (Malokarpatské múzeum v Pezinku -  preklad textov o expozícii v Braillovom písme).  Princíp teletextu pre sluchovo postihnutých a načítaného auditívneho popisu pre zrakovo postihnutých zatiaľ využívané nie sú. 
Bezbariérový prístup v múzeách a galériách VUC: Galéria M.  A. Bazovského v Trenčíne Dom hudby Západoslovenského múzea v Trnave, Galéria Jána Koniarka v Trnave, časť priestorov Vlastivedného múzea v Hlohovci, Podunajské múzeum v Komárne,  Stredoslovenské múzeum Banská Bystrica (po rekonštrukcii Matejovho domu prostredníctvom vybudovania výťahu pre imobilných občanov). 
Výstavy pre zrakovo postihnutých občanov - Galéria Jána Koniarka v Trnave                  (expozícia prístupná hmatom a doplnená popismi v Braillovom písme),  Ponitrianske múzeum v Nitre (výstava Život dotykmi určenú hlavne pre občanov so zrakovým postihnutím v spolupráci s Katedrou muzeológie FF UKF v Nitre,  Novohradské múzeum a galéria Lučenec spolupracuje s Úniou nevidiacich a slabozrakých v Lučenci (dve výstavy z výsledkov tvorivých dielní, ktoré boli dostupné hmatom a popísané Braillovým písmom). 
Stredoslovenské múzeum Banská Bystrica zabezpečilo v rámci nových priestorov v zrekonštruovanom Matejovom dome počítačové kiosky, v ktorých bude možnosť realizácie programov pre zrakovo a sluchovo postihnutých spoluobčanov. Prešovský samosprávny kraj nepredložil informáciu o plnení cieľov stanovených v Stratégii rozvoja múzeí a galérií v Slovenskej republike do roku 2011.  

Zhodnotenie plnenia cieľa 4
Obnova a revitalizácia expozícií múzeí a galérií postupuje nedostatočne. Negatívnym faktorom je pretrvávajúca neexistencia snových stálych expozícií národných fondových inštitúcií, ktorá sa čiastočne zlepší sprístupnením expozícií v zrekonštruovanom Bratislavskom hrade. Aj keď došlo k otvoreniu niekoľkých nových expozícií, pretrváva morálna a technická zastaranosť expozícií. K pozitívnym zmenám došlo v oblasti marketingu múzejných aktivít. Problematika múzeí a galérií sa objavuje viac v médiách. Napriek stanoveným cieľom v stratégii rozvoja múzeí a galérií sa nedarí meniť zaužívané postupy pri propagácii múzeí a galérií vydávaním rozličných informačných materiálov a publikácií a ich distribúcií pre návštevníka priamo v múzeách. 

Záver
Napriek skutočnosti, že plnenie úloh a cieľov stratégie rozvoja múzeí a galérií bolo uložené všetkým rezortom, ktoré zriaďujú múzeá a galérie, okrem ministerstva kultúry žiaden rezort nerozpracoval ciele stratégie rozvoja múzeí a galérií na rezortné podmienky. Aj z uvedeného dôvodu v rokoch 2007-2009 sa darilo napĺňať väčšinu cieľov len čiastočne, pričom napĺňanie cieľov je pomalé. Negatívne ovplyvnila napĺňanie cieľov aj hospodárska a finančná kríza, ktorej dôsledkom boli viazania, napr. rozpočtové opatrenia aj v rezorte kultúry, ktoré zastavili financovanie niektorých veľkých projektov (rekonštrukcia SNG). Aj vďaka grantovému systému ministerstva kultúry sa podarilo zlepšiť stav ochrany objektov, zvýšiť počet odborne ošetrených zbierkových predmetov a čiastočne skvalitniť materiálno-technické vybavenie depozitárov, revitalizáciu a rekonštrukciu expozícií múzeí a galérií zriaďovaných VUC.  
Z vyhodnotenia cieľov stratégie rozvoja múzeí a galérie možno vyvodiť záver, že v Slovenskej republike ešte pretrváva nesprávny názor, že oblasť rozvoja múzeí a galérií je len vecou ministerstva kultúry.